別珠公
作者：鄧肅
朝代：宋

paragraphs: 我頃詩成准敕惡，寒江夜度秋蕭索。
曳杖從師得摩尼，洗空愁腸天地廓。
年來狂妄嬰逆鱗，去國三秋又出奔。
隔牆後得綈袍舊，一笑喚回逆旅春。
我心不轉嗟匪石，方壯兩遭天上斥。
處處逢君道價高，萬指方袍趨法席。
白雲天下妙林泉，看君又作新法緣。
儻能容此無歸客，便當結社追白蓮。